CELEX: 32021D1729
Language: da
Date: 2021-09-24 00:00:00
Title: Rådets afgørelse (EU) 2021/1729 af 24. september 2021 om den holdning, der skal indtages på Den Europæiske Unions vegne i Specialudvalget om Retshåndhævelse og Retligt Samarbejde, der er nedsat ved handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side, til forlængelsen af den frist, jf. nævnte aftales artikel 540, stk. 3, inden for hvilken der kan udveksles DNA-profiler og fingeraftryk med Det Forenede Kongerige

30.9.2021   
               
               
                  DA
               
               
                  Den Europæiske Unions Tidende
               
               
                  L 345/36
               
            
         RÅDETS AFGØRELSE (EU) 2021/1729
         af 24. september 2021
         om den holdning, der skal indtages på Den Europæiske Unions vegne i Specialudvalget om Retshåndhævelse og Retligt Samarbejde, der er nedsat ved handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side, til forlængelsen af den frist, jf. nævnte aftales artikel 540, stk. 3, inden for hvilken der kan udveksles DNA-profiler og fingeraftryk med Det Forenede Kongerige
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 87, stk. 2, litra a), sammenholdt med artikel 218, stk. 9,
         under henvisning til Rådets afgørelse (EU) 2021/689 af 29. april 2021 om indgåelse på Unionens vegne af handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side og af aftalen mellem Den Europæiske Union og Det Forenede Kongerige Storbritannien og Nordirland om sikkerhedsprocedurer for udveksling og beskyttelse af klassificerede informationer (1),
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side (2) (»handels- og samarbejdsaftalen«) indeholder bestemmelser om gensidigt samarbejde mellem medlemsstaternes kompetente retshåndhævende myndigheder på den ene side og Det Forenede Kongerige på den anden side om automatisk sammenligning af DNA-profiler, fingeraftryksoplysninger og oplysninger fra køretøjsregistre. Som en forudsætning for et sådant samarbejde skal Det Forenede Kongerige først træffe de nødvendige gennemførelsesforanstaltninger og gennemgå en evaluering, som forestås af Unionen.
                  
               
                     (2)
                  
                  
                     På grundlag af en samlet evalueringsrapport om evalueringsbesøget og eventuelt en forsøgsfase skal Unionen fastsætte den eller de datoer, fra hvilken eller hvilke medlemsstaterne kan videregive sådanne oplysninger til Det Forenede Kongerige i henhold til handels- og samarbejdsaftalen.
                  
               
                     (3)
                  
                  
                     Det Forenede Kongerige skal også gennemgå en evaluering vedrørende søgning og sammenligning af DNA-profiler og fingeraftryksoplysninger, for hvilke forbindelserne med Det Forenede Kongerige allerede er blevet etableret i overensstemmelse med Unionens Prümregler, jf. Rådets afgørelse 2008/615/RIA (3) og 2008/616/RIA (4).
                  
               
                     (4)
                  
                  
                     Ved afgørelse 2008/615/RIA blev de grundlæggende elementer i aftalen af 27. maj 2005 mellem Kongeriget Belgien, Forbundsrepublikken Tyskland, Kongeriget Spanien, Den Franske Republik, Storhertugdømmet Luxembourg, Kongeriget Nederlandene og Republikken Østrig om intensivering af det grænseoverskridende samarbejde, navnlig om bekæmpelse af terrorisme, grænseoverskridende kriminalitet og ulovlig migration, inkorporeret i Unionens retssystem. Afgørelse 2008/616/RIA gennemfører Rådets afgørelse 2008/615/RIA og fastsætter de nødvendige administrative og tekniske bestemmelser til gennemførelse af afgørelse 2008/615/RIA, navnlig for så vidt angår elektronisk udveksling af DNA-oplysninger, fingeraftryksoplysninger og oplysninger fra køretøjsregistre. Disse afgørelser udgør Prümreglerne og er bindende i overensstemmelse med traktaterne og disse afgørelser.
                  
               
                     (5)
                  
                  
                     I henhold til handels- og samarbejdsaftalens artikel 540, stk. 2, skal Unionen fastsætte den eller de datoer, fra hvilken eller hvilke medlemsstaterne kan videregive personoplysninger til Det Forenede Kongerige, på grundlag af en samlet evalueringsrapport om evalueringsbesøget og eventuelt en forsøgsfase.
                  
               
                     (6)
                  
                  
                     For at undgå en afbrydelse af det igangværende samarbejde om DNA-profiler og fingeraftryksoplysninger kan medlemsstaterne, indtil resultatet af evalueringen og afgørelsen foreligger, jf. handels- og samarbejdsaftalens artikel 540, stk. 2, i henhold til handels- og samarbejdsaftalens artikel 540, stk. 3, levere sådanne oplysninger til Det Forenede Kongerige inden den 30. september 2021.
                  
               
                     (7)
                  
                  
                     Den proces, der er omhandlet i betragtning 3, 5 og 6, vil sandsynligvis ikke være afsluttet inden den 30. september 2021. Derfor er der en betydelig risiko for afbrydelse af samarbejdet om DNA-profiler og fingeraftryksoplysninger fra den 1. oktober 2021. Dette vil indebære konkrete risici for Unionens indre sikkerhed.
                  
               
                     (8)
                  
                  
                     Unionen har allerede evalueret Det Forenede Kongerige for så vidt angår udvekslingen af DNA-profiler og fingeraftryksoplysninger inden for Unionens Prümramme, da Det Forenede Kongerige stadig var en medlemsstat. Unionen er ikke bekendt med, at Det Forenede Kongerige efter disse evalueringer skulle have truffet nogen lovgivningsmæssige eller reguleringsmæssige foranstaltninger, som kunne påvirke resultatet af den igangværende evaluering i henhold til handels- og samarbejdsaftalen.
                  
               
                     (9)
                  
                  
                     Under disse omstændigheder bør den holdning, der skal indtages på Unionens vegne i Specialudvalget om Retshåndhævelse og Retligt Samarbejde, fastlægges. Holdningen bør være at tilslutte sig en forlængelse indtil den 30. juni 2022 af den frist, inden for hvilken medlemsstaterne kan udveksle oplysninger som omhandlet i handels- og samarbejdsaftalens artikel 530, 531 og 534 og, i tilfælde af overensstemmelse, levere yderligere tilgængelige personoplysninger som omhandlet i handels- og samarbejdsaftalens artikel 536.
                  
               
                     (10)
                  
                  
                     Handels- og samarbejdsaftalens artikel 527 fastsætter, at formålet med tredje del, afsnit II (Samarbejde om retshåndhævelse og retligt samarbejde i straffesager), i handels- og samarbejdsaftalen er at etablere gensidigt samarbejde mellem de kompetente retshåndhævende myndigheder i Det Forenede Kongerige på den ene side og medlemsstaterne på den anden side om elektronisk overførsel af DNA-profiler, fingeraftryksoplysninger og visse nationale oplysninger fra køretøjsregistre.
                  
               
                     (11)
                  
                  
                     Handels- og samarbejdsaftalen er bindende for alle medlemsstaterne i medfør af afgørelse (EU) 2021/689, der bygger på artikel 217 i TEUF som materielt retsgrundlag. I henhold til handels- og samarbejdsaftalens artikel 540, stk. 3, tillægges Specialudvalget om Retshåndhævelse og Retligt Samarbejde beføjelse til at forlænge fristen for at levere personoplysninger til Det Forenede Kongerige én gang med højst ni måneder, dvs. indtil den 30. juni 2022.
                  
               
                     (12)
                  
                  
                     Danmark og Irland er bundet af handels- og samarbejdsaftalens artikel 540 i medfør af afgørelse (EU) 2021/689 og deltager derfor i vedtagelsen og anvendelsen af nærværende afgørelse, der gennemfører handels- og samarbejdsaftalen —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne i Specialudvalget om Retshåndhævelse og Retligt Samarbejde i medfør af handels- og samarbejdsaftalens artikel 540, stk. 3, er at tilslutte sig en forlængelse indtil den 30. juni 2022 af den frist, inden for hvilken medlemsstaterne kan udveksle personoplysninger som omhandlet i handels- og samarbejdsaftalens artikel 530, 531 og 534 og levere yderligere tilgængelige personoplysninger som omhandlet i handels- og samarbejdsaftalens artikel 536.
         
         
            Artikel 2
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 24. september 2021.
            
               
                  På Rådets vegne
               
               G. DOVŽAN
               
                  Formand
               
            
         
         
            (1)  EUT L 149 af 30.4.2021, s. 2.
         
            (2)  EUT L 149 af 30.4.2021, s. 10.
         
            (3)  Rådets afgørelse 2008/615/RIA af 23. juni 2008 om intensivering af det grænseoverskridende samarbejde, navnlig om bekæmpelse af terrorisme og grænseoverskridende kriminalitet (EUT L 210 af 6.8.2008, s. 1).
         
            (4)  Rådets afgørelse 2008/616/RIA af 23. juni 2008 om gennemførelse af afgørelse 2008/615/RIA om intensivering af det grænseoverskridende samarbejde, navnlig om bekæmpelse af terrorisme og grænseoverskridende kriminalitet (EUT L 210 af 6.8.2008, s. 12).